Sodba Sodišča (tretji senat) z dne 24. marca 2011 – Komisija proti Belgiji

(Zadeva C-435/09)

„Neizpolnitev obveznosti države – Direktiva 85/337/EGS – Presoja vplivov nekaterih javnih in zasebnih projektov na okolje – Merila za izbiro – Določitev pragov – Velikost projekta“

1. Okolje – Presoja vplivov nekaterih projektov na okolje – Direktiva 85/337 – Podrejenost presoji projektov iz razredov, naštetih v Prilogi II – Diskrecijska pravica držav članic – Meje – Določitev pragov ob upoštevanju le velikosti projektov, razen drugih meril iz Priloge III – Neizpolnitev obveznosti – Posebej nizko določeni pragovi – Nevplivanje (Direktiva Sveta 85/337, kakor je bila spremenjena z Direktivo 2003/35, člena 2(1) in 4(2) in (3) ter prilogi II in III) (Glej točke od 48 do 55, 60 in 61.)

2. Tožba zaradi neizpolnitve obveznosti – Dokaz neizpolnitve obveznosti – Dokazno breme Komisije – Nezadosten ali neustrezen prenos direktive – Obveznost dokaza dejanskih učinkov nacionalne zakonodaje za prenos – Neobstoj (člen 258 PDEU) (Glej točko 59.)

3. Okolje – Presoja vplivov nekaterih projektov na okolje – Direktiva 85/337 – Postopek za presojo – Možnost države članice, da uporabi alternativen postopek – Pogoji (Direktiva Sveta 85/337, kakor je bila spremenjena z Direktivo 2003/35, člen 2(1) in (2)) (Glej točko 62.)

4. Okolje – Presoja vplivov nekaterih projektov na okolje – Direktiva 85/337 – Obveznost pristojnih organov za izvedbo presoje pred dovoljenjem – Projekti v zvezi s celinskimi vodnimi potmi in pristanišči za notranjo plovbo – Nacionalna ureditev, ki določa prag, izražen v številu plovil, in ne v tonah – Neizpolnitev obveznosti (Direktiva Sveta 85/337, kakor je bila spremenjena z Direktivo 2003/35, člen 4(1) in Priloga I, točka 8(a)) (Glej točki 82 in 83.)

5. Okolje – Presoja vplivov nekaterih projektov na okolje – Direktiva 85/337 – Obveznost pristojnih organov za izvedbo presoje pred dovoljenjem – Projekti v zvezi z industrijskimi obrati za proizvodnjo papirne kaše – Nacionalna ureditev, ki določa najnižji prag 500 ton na leto za nastanek obveznosti študije vplivov – Neizpolnitev obveznosti (Direktiva Sveta 85/337, kakor je bila spremenjena z Direktivo 2003/35, člena 2(1) in 4(1) ter Priloga I, točka 18(a)) (Glej točke od 86 do 88.)

6. Okolje – Presoja vplivov nekaterih projektov na okolje – Direktiva 85/337 – Projekti, ki imajo lahko znatne vplive na okolje druge države članice – Nacionalna ureditev, ki ne določa obveznosti sporočanja podatkov o vrsti odločitve, ki bo morda sprejeta, drugi državi članici – Neizpolnitev obveznosti (Direktiva Sveta 85/337, kakor je bila spremenjena z Direktivo 2003/35, člen 7(1)(b)) (Glej točke od 90 do 93.)

Predmet

Neizpolnitev obveznosti države – Nepravilen in nepopoln prenos Direktive Sveta 85/337/EGS z dne 27. junija 1985 o presoji vplivov nekaterih javnih in zasebnih projektov na okolje (UL, posebna izdaja v slovenščini, poglavje 15, zvezek 1, str. 248), kakor je bila spremenjena z Direktivo Sveta 97/11/EGS z dne 3. marca 1997 (UL, posebna izdaja v slovenščini, poglavje 15, zvezek 3, str. 151) – Člen 4(2) in (3) v povezavi s prilogama II in III (flamska skupnost), člen 4(1) v povezavi s Prilogo I, točki 8(a) in 18(a), in člen 7(1)(b) (regija Valonija) ter člen 4(2) in (3) v povezavi s prilogama II in III (regija Bruselj – glavno mesto) – Pragovi in merila.

Izrek

1. Ker niso bili sprejeti ukrepi za pravilen in popoln prenos:

–člena 4(2) in (3) Direktive Sveta 85/337/EGS z dne 27. junija 1985 o presoji vplivov nekaterih javnih in zasebnih projektov na okolje, kakor je bila spremenjena z Direktivo 2003/35/ES Evropskega parlamenta in Sveta z dne 26. maja 2003, v povezavi s prilogama II in III k tej direktivi v zvezi s predpisi regije Flamske;

–odstavka 1 istega člena 4 v povezavi s Prilogo I, točki 8(a) in 18(a), Direktive 85/337, kakor je bila spremenjena z Direktivo 2003/35, in člena 7(1)(b) v zvezi s predpisi regije Valonije; in

–odstavkov 2 in 3 navedenega člena 4 v povezavi s prilogama II in III k Direktivi 85/337, kakor je bila spremenjena z Direktivo 2003/35, in Priloge III kot take v zvezi s predpisi regije Bruselj – glavno mesto,

Kraljevina Belgija ni izpolnila obveznosti iz navedene direktive.